Norsktentamen for tiende klassetrinn ved alle de fem ungdomsskolene i Ålesund er flyttet fra 16.–17. april til 10.–11. april.

Årsaken er at den kanadiske popstjernen Justin Bieber (19) skal spille – i Oslo.

– Veldig mange elever meldte at de ville dra på konsert. Vi fant ut at i stedet for å kjøre en prinsippsak så flyttet vi tentamen, sier rektor Roar Aasen ved Blindheim ungdomsskole i Ålesund til tv2.no.

LES OGSÅ: Slik forbereder politiet seg til Justin Biebers Oslo-besøk

500 elever på fem skoler berørt

Den kanadiske artisten er på turné og holder til sammen tre konserter på Telenor Arena denne måneden.

Totalt 500 ungdomsskoleelever i Ålesund blir berørt av tentamensendringen, deriblant 135 tiendeklassinger på Blindheim.

– Hadde ikke lyst å flytte

– Jeg vet ikke hvor mange elever på vår skole som skal på konsert, men det er nok en god del ved alle ungdomsskolene i Ålesund. Saken kom opp før jul, og vi hadde egentlig ikke lyst til å flytte tentamen, men det ble altså en kamp vi ikke tok, sier Aasen.

Vi kunne tenke oss et klarere regelverk

Han kan ikke huske at andre tentamener er blitt flyttet, verken på grunn av konserter, reiser, turneringer, NM eller andre store hendelser som elever skulle delta på.

– Det er et problem at skolene ikke kommer før andre aktiviteter. Vi kunne tenke oss et klarere regelverk. Men å flytte eksamen vil aldri bli aktuelt. Vi hadde heller ikke gjort det om det var matematikktentamen. Der vi trenger vi all tiden vi kan få, sier blindheimsrektoren til tv2.no.

– Får dette innvirkning på lesetiden til tentamen?

– Nei, siden tentamen er flyttet fram blir det lengre opphold mellom norsk- og engelsktentamen.

LES OGSÅ: Slik feirer fansen Justin Biebers bursdag

Hektet på Bieber

Mange ungdommer, fortrinnsvis jenter, er så hektet på Bieber at de er villige til å forsake skolen for ham.

Kristiane Søvik (15) har for lengst begynt å telle ned til 17. april.

– Jeg veit ikke hva det er – det er bare hele ham. Stemmen, sangene og alt han gjør, som for eksempel å besøke barn som har det vondt. Han har en stor personlighet, og har vært gjennom en del selv i livet, forteller Kristiane til Sunnmørsposten.

Ikke Bieber-fri på gymnaset

Tor Andreas Dyrseth er assisterende rektor ved Fagerlia videregående skole i Ålesund.

– Vi begynte å sette opp studieplanen allerede på begynnelsen av skoleåret. Det ville seg ikke slik at vi har heldagsprøver 17. april. Vi hadde neppe gjort noen tilpasninger for Justin Bieber uansett, sier han til tv2.no.

Ønsker en elev å søke om permisjon må denne gå til alle lærerne sine og be om alternativt studieopplegg, som eleven kan få godkjent, eller læreren kan sette foten ned.

– Dette pleier vi å ta hensyn til, sier Dyrseth.

Han legger til at gymnaset gjør tilpasninger i forhold til russens program og prøver å legge de viktigste prøvene før 1. mai.